เมกะโปรเจกต์ ซาอุฯ The Line เมืองยาว 170 กิโลเมตร แบบไร้ถนน
ทำไมเมืองแห่งใหม่ของซาอุดีอาระเบีย ถึงต้องเป็นเมืองที่ไม่มีถนนสำหรับยานยนต์ ? ลงทุนแมนจะเล่าให้ฟัง
28 ก.ค. 2565

เมกะโปรเจกต์ ซาอุฯ The Line เมืองยาว 170 กิโลเมตร แบบไร้ถนน /โดย ลงทุนแมน
การกระจายความเสี่ยงของนักลงทุน 
ก็คือการลงทุนในหลากหลายสินทรัพย์ที่แตกต่างกัน
แต่รู้หรือไม่ว่าสำหรับประเทศที่ร่ำรวยมาจากน้ำมันแล้ว 
การกระจายความเสี่ยงกลับเป็น “การสร้างเมืองขนาดใหญ่” ขึ้นมา
นอกจากมหานครดูไบของประเทศสหรัฐอาหรับเอมิเรตส์แล้ว 
ยังมีเขตเศรษฐกิจพิเศษที่ชื่อว่า Neom อ่านว่า นิอุม 
ซึ่งกำลังถูกก่อสร้างขึ้น โดยประเทศที่ส่งออกน้ำมันมากที่สุดในโลกอย่างซาอุดีอาระเบีย
ที่น่าสนใจคือหนึ่งในเมืองของ Neom ที่มีชื่อว่า The Line เป็นเมืองที่มีรูปแบบผังเมืองที่แปลกไม่เหมือนใคร 
เพราะมีความยาวกว่า 170 กิโลเมตร และที่สำคัญคือไม่มีถนนไว้สำหรับขับขี่ยานยนต์ใด ๆ
แล้วทำไมเมืองแห่งใหม่ของซาอุดีอาระเบีย
ถึงต้องเป็นเมืองที่ไม่มีถนนสำหรับยานยนต์ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ซาอุดีอาระเบีย เป็นรัฐอาหรับในเอเชียตะวันตกเฉียงใต้ ที่ไม่มีทรัพยากรทางธรรมชาติอะไรเลย
เพราะเกือบทั้งหมดเป็นภูมิประเทศที่แห้งแล้ง มีเพียงภูเขาและทะเลทราย
โดยในอดีต ประเทศแห่งนี้เป็นเพียงศูนย์กลางของชาวมุสลิมทั่วโลก สำหรับการเดินทางมาประกอบพิธีฮัจญ์ที่นครมักกะฮ์เท่านั้น
แต่หลังจากการค้นพบน้ำมันดิบในปี 1938 ซาอุดีอาระเบียก็ได้กลายเป็นหนึ่งในประเทศที่ร่ำรวยจากการเป็นผู้ผลิตน้ำมันมากที่สุดเป็นอันดับที่ 2 ของโลก และยังเป็นประเทศที่ส่งออกน้ำมันมากที่สุดเป็นอันดับที่ 1 ของโลก
แต่ด้วยเทรนด์ของโลกที่กำลังเข้าหาพลังงานทดแทนมากขึ้น และราคาน้ำมันที่ปรับตัวขึ้นลงอย่างไม่แน่นอน รวมถึงปริมาณน้ำมันดิบสำรองที่สุดท้ายอาจจะหมดไป
ทำให้ซาอุดีอาระเบีย ที่มีรายได้จากการส่งออกน้ำมัน คิดเป็น 1 ใน 3 ของ GDP ต้องหาทางลดการพึ่งพารายได้จากการส่งออกน้ำมัน เพราะอาจทำให้ประเทศมีความเสี่ยงอย่างมาก ถ้าปริมาณความต้องการน้ำมันในอนาคตลดลง
ซาอุดีอาระเบีย จึงลดการพึ่งพารายได้จากน้ำมันลง ด้วยการประกาศแผน “Vision 2030” ซึ่งเป็นนโยบายที่ต้องการให้ประเทศเป็นอิสระจากการพึ่งพาน้ำมัน รวมถึงเป็นการสร้างตำแหน่งงานใหม่ ๆ ให้กับประเทศ
โดยแกนหลักของแผนนี้ คือแผนการสร้างเขตเศรษฐกิจพิเศษที่มีชื่อว่า Neom
ซึ่งใช้อาณาบริเวณรวมกันสามประเทศ เป็นพื้นที่ 26,500 ตารางกิโลเมตร 
ครอบคลุมพื้นที่ไปถึงอียิปต์และจอร์แดน ซึ่งใช้งบประมาณในการลงทุนก่อสร้างราว 18.3 ล้านล้านบาท
มูลค่าเทียบเท่ากับ GDP ประเทศไทยทั้งประเทศ
โดยเงินทุนที่ใช้ในการพัฒนา Neom นั้น จะมาจากกองทุนความมั่งคั่งแห่งชาติประเทศซาอุดีอาระเบีย (PIF) และจากนักลงทุนรายอื่น ๆ ทั้งในประเทศและต่างประเทศ
ที่น่าสนใจคือ โครงการ The Line เมืองเส้นตรงที่มีความยาวกว่า 170 กิโลเมตร พาดผ่านพื้นที่ทั้งทะเลทรายและภูเขา
ด้วยคอนเซปต์การเป็นเมืองที่ปล่อยมลพิษเป็นศูนย์ หมายความว่าพลังงานที่ใช้จะเป็นพลังงานสะอาด เช่น พลังงานแสงอาทิตย์ หรือพลังงานลม
แต่สิ่งที่ The Line ทำจะเหนือชั้นขึ้นไปอีก ด้วยการเป็นเมืองที่ไม่มีถนนอยู่เลย แต่ใช้การขนส่งสาธารณะที่จะอยู่ในชั้นใต้ดิน ควบคู่ไปกับระบบสาธารณูปโภคที่จะทอดยาวไปตลอดโครงการ
ตลอดความยาว 170 กิโลเมตร จะมีเมืองย่อยอยู่ด้วยกัน 4 เมือง ซึ่งแต่ละเมืองสามารถเดินทางถึงกันได้ด้วยระบบขนส่งที่อยู่ใต้ดินในชั้น 2 และชั้น 3
โดยมีทั้งรถไฟฟ้าความเร็วสูง รถไฟขนส่งสินค้า และยานยนต์ไฟฟ้า ซึ่งระบบทั้งหมดจะถูกควบคุมด้วย AI
ส่วนพื้นที่ด้านบนนั้น จะเป็นที่อยู่อาศัยและอาคารสำนักงานต่าง ๆ ที่มีรูปทรงเหมือนหลุดมาจากอนาคต ซึ่งสิ่งก่อสร้างทุกอย่างจะไม่สร้างมลภาวะใด ๆ อีกทั้งพื้นดินก็จะเป็นทางเดินที่ปกคลุมไปด้วยต้นไม้ และพื้นที่สีเขียวทั่วทั้งเมือง
ซึ่งในแต่ละเมืองย่อยเหล่านี้ จะมีสิ่งอำนวยความสะดวกอย่างครบครัน ไม่ว่าจะเป็น ร้านค้า โรงพยาบาล หรือโรงเรียน ผ่านการออกแบบผังเมืองให้ผู้คนสามารถเข้าถึงได้ด้วยการเดินไม่เกิน 5 นาที
ข้อดีของการย้ายระบบขนส่งลงสู่ใต้ดิน นอกจากลดปัญหาการจราจรบนผิวดิน และช่วยทำให้เมืองสวยงามขึ้นแล้ว ยังเป็นการลดผลกระทบจากภัยธรรมชาติอย่างพายุทราย ได้อีกด้วย
เนื่องจากกลุ่มประเทศอาหรับ มักจะเจอกับปัญหาพายุทรายขนาดใหญ่ ซึ่งบดบังวิสัยทัศน์ ทำให้การเดินทางมีความยากลำบาก และมักจะก่อให้เกิดอุบัติเหตุบนท้องถนน
การที่เมืองมีระบบขนส่งอยู่ใต้ดิน ทำให้เมื่อมีพายุเข้า ระบบขนส่งเหล่านี้ก็จะไม่ได้รับผลกระทบ และยังสามารถเปิดให้บริการได้ตามปกติ
แต่คำถามที่น่าสนใจคือ ทำไมต้องสร้างเมืองเป็นเส้นตรงยาว แตกต่างจากเมืองอื่น ๆ ทั่วโลก ?
สาเหตุหลักคือ การลงทุนในโครงสร้างพื้นฐานนั้น โดยทั่วไปแล้วโครงสร้างที่มีจุดโค้ง หรือจุดเชื่อมต่อมาก จะมีต้นทุนในการก่อสร้าง ที่มากกว่าโครงสร้างแบบเส้นตรงยาว
ด้วยเหตุนี้ทำให้ The Line ถูกออกแบบมาให้มีความยาวถึง 170 กิโลเมตร ซึ่งสามารถก่อสร้างระบบรางใต้ดิน และวางระบบสาธารณูปโภคได้ด้วยต้นทุนที่ถูกกว่าการสร้างเมืองเป็นกลุ่มใหญ่
โดยมีการเปิดเผยว่ารูปแบบเมืองเส้นตรงนี้ ทำให้ประหยัดต้นทุนในการก่อสร้างโครงสร้างพื้นฐานของ The Line ได้ถึง 30%
และนอกจากเมืองเส้นตรงแห่งอนาคตอย่าง The Line แล้ว Neom ยังมีอีก 2 โครงการหลัก คือ 
- Oxagon เขตอุตสาหกรรม ที่มุ่งเน้นอุตสาหกรรม 4.0 และเศรษฐกิจหมุนเวียน (Circular Economy) รวมถึงเป็นท่าเรือสำหรับเส้นทางเดินเรือผ่านทะเลแดงอีกด้วย
- Trojena เขตพื้นที่ใหม่ สำหรับเล่นสกีกลางแจ้งแห่งแรก ในคาบสมุทรอาหรับ และมีทะเลสาบน้ำจืดขนาดใหญ่ ที่ถูกขุดขึ้นมาใหม่กลางหุบเขา ซึ่งนอกจากเล่นสกีแล้ว ยังเป็นพื้นที่สำหรับทำกิจกรรมอื่น ๆ เช่น กีฬาทางน้ำ เดินป่า หรือปั่นจักรยานเสือภูเขา
นอกจากนี้ Neom ยังถูกประกาศให้เป็นเขตเศรษฐกิจพิเศษ ที่จะมีกฎหมายและระบบตุลาการเป็นของตัวเอง ซึ่งคาดว่าจะช่วยดึงดูดนักลงทุนต่างชาติ และมีผู้อยู่อาศัยกว่า 1 ล้านครัวเรือน
รวมถึงมีการคาดการณ์ว่า เมืองนี้จะสามารถสร้างรายได้ให้กับซาอุดีอาระเบีย
กว่า 1.76 ล้านล้านบาทต่อปี รวมถึงมีการจ้างงานใหม่กว่า 380,000 ตำแหน่ง
ก็เป็นที่น่าติดตามว่าโครงการ Neom ที่พัฒนาขึ้นเพื่อหลีกหนีจากการพึ่งพาน้ำมันของซาอุดีอาระเบีย จะประสบความสำเร็จ และพาประเทศหลุดพ้นจากการพึ่งพาน้ำมัน เหมือนอย่างนครดูไบของสหรัฐอาหรับเอมิเรตส์ได้หรือไม่
นี่ก็เป็นที่มาของเรื่องนี้
การกระจายความเสี่ยง ของประเทศอย่างซาอุดีอาระเบีย ไม่ใช่การซื้อสินทรัพย์ลงทุนใหม่ แต่เป็นการสร้างเมืองใหม่เสียเลย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-